# SKUODO KRAŠTO BENDRUOMENĖS

# ĮSTATAI

**I. BENDROJI DALIS**

1. Skuodo krašto bendruomenė (toliau – Bendruomenė) yra ribotos civilinės atsakomybės viešasis juridinis asmuo.

2. Bendruomenė savo veiklą vykdo vadovaudamasi Lietuvos Respublikos Konstitucija, Lietuvos Respublikos civilinio kodeksu, Lietuvos Respublikos asociacijų bei kitais įstatymais, Vyriausybės nutarimais, kitais teisės aktais bei šiais įstatais.

3. Bendruomenės teisinė forma – asociacija.

4. Bendruomenė turi savo atsiskaitomąsias sąskaitas banke, įregistruotą antspaudą. Taip pat gali turėti emblemą bei kitą simboliką.

5. Bendruomenės buveinė keičiama Bendruomenės visuotinio narių susirinkimo sprendimu.

6. Bendruomenės veiklos laikotarpis neribotas.

7. Bendruomenės finansiniai metai yra kalendoriniai metai.

 8. Bendruomenė yra labdaros ir paramos teikėja bei gavėja.

**II. BENDRUOMENĖS VEIKLOS TIKSLAS, SRITYS, RŪŠYS**

 9. Bendruomenės veiklos tikslas – telkti Bendruomenės narių pastangas, ieškant tinkamiausių sprendimų Skuodo rajono ekonominei ir socialinei gerovei kelti.

 10. Bendruomenės veiklos sritys:

 10.1. priimti ir įgyvendinti Bendruomenės plėtros sprendimus;

10.2. skatinti ir palaikyti vietines Bendruomenės narių iniciatyvas verslo, gamtos apsaugos, švietimo, kultūros, sporto, socialinės paramos ir kitose srityse;

10.3. plėtoti ir palaikyti ryšius su kitomis nevyriausybinėmis organizacijomis Lietuvoje ir užsienyje;

10.4. teikti pasiūlymus vietos ir nacionalinėms institucijoms bei organizacijoms dėl rajono plėtros planų ir priemonių kūrimo bei įgyvendinimo;

10.5. rengti bei dalyvauti vykdyme pareiškėjo ar partnerio teisėmis projektuose Bendruomenės veiklos tikslams įgyvendinti.

 11. Bendruomenės veiklos rūšys pagal patvirtintą Ekonominės veiklos rūšių klasifikatorių:

 11.1. Kultūrinis švietimas;

 11.2. Kūrybinė, meninė ir pramogų organizavimo veikla;

 11.3. Kita sportinė veikla (Veikla, susijusi su sportinių renginių propagavimu ar rengimu);

 11.4. Kita, niekur kitur nepriskirta, poilsio organizavimo veikla;

 11.5. Kita, niekur kitur nepriskirta, profesinė, mokslinė ir techninė veikla (Niekur kitur nepriskirtų, kitokių nei inžinieriai ar technikai, konsultantų veikla).

 11.6. Kita, niekur kitur nepriskirta, informacinių paslaugų veikla (Kita, niekur kitur nepriskirta, informacinių paslaugų, tokių kaip informacinės paslaugos telefonu, informacijos paieškos paslaugos už atlygį arba pagal sutartį, naujienų apžvalgos, spaudos apžvalgos ir kt. paslaugos, veikla).

 11.7. Reguliavimas ir parama efektyviai ekonominei veiklai organizuoti;

 11.8. Leidybinė veikla;

 11.9. Kitas mokymas;

 11.10. Narystės organizacijų veikla.

 12. Bendruomenė gali užsiimti ir kita veikla, kuri neprieštarauja Lietuvos Respublikos įstatymams ir kitiems teisės aktams, numatyta ekonominės veiklos rūšių klasifikatoriuje.

**III. BENDRUOMENĖS NARIŲ TEISĖS IR PAREIGOS**

 13. Bendruomenės nariais gali būti 18 metų sulaukę veiksnūs fiziniai asmenys, gyvenantys ar anksčiau gyvenę Skuodo rajone.

 14. Asmuo gali būti kelių asociacijų nariu.

15. Bendruomenės narys turi tokias teises:

15.1. dalyvauti ir balsuoti Bendruomenės visuotiniame narių susirinkime;

15.2. teikti pasiūlymus ir pageidavimus Bendruomenės visuotiniam susirinkimui ir tarybai;

15.3. naudotis Bendruomenės teikiamomis paslaugomis;

15.4. susipažinti su Bendruomenės dokumentais ir gauti visą Bendruomenės turimą informaciją apie jos veiklą;

15.5. rinkti ir būti išrinktas į Bendruomenės valdymo organus;

15.6. kurti projektus, dalyvauti jų vykdyme ir gauti finansinę paramą;

15.7. bet kada išstoti iš Bendruomenės. Išstojus iš Bendruomenės, Bendruomenei nuosavybėn perduotos lėšos ir turtas nariui negrąžinami;

15.8. kitas teisės aktuose ir asociacijos įstatuose nustatytas teises;

15.9. ginčyti teisme Bendruomenės susirinkimo bei tarybos nutarimus, o taip pat ginti savo pažeidžiamas teises bei teisėtus interesus teismine tvarka.

16. Bendruomenės nario pareigos:

16.1. laikytis Bendruomenės įstatų;

16.2. vykdyti Bendruomenės valdymo ir kontrolės organų sprendimus;

16.3. tausoti Bendruomenės turtą;

16.4. dalyvauti visuotiniuose susirinkimuose ir Bendruomenės veikloje.

**IV. STOJAMŲJŲ ĮNAŠŲ IR NARIŲ MOKESČIŲ MOKĖJIMO TVARKA**

 17. Bendruomenės narių visuotinis susirinkimas atskiru sprendimu nustato Bendruomenės narių stojamąjį ir mėnesio mokesčio dydį bei mokėjimo tvarką.

**V.** **BENDRUOMENĖS** **NAUJŲ** **NARIŲ PRIĖMIMO, IŠSTOJIMO IR PAŠALINIMO IŠ BENDRUOMENĖS TVARKA BEI SĄLYGOS**

 18. Asmenys į Bendruomenės narius priimami Bendruomenės tarybos sprendimu, asmeniui pareiškus norą tapti Bendruomenės nariu.

 19. Narystė Bendruomenėje prasideda nuo stojamojo mokesčio sumokėjimo momento.

 20. Bendruomenės narys gali bet kada išstoti iš Bendruomenės, informavęs apie savo sprendimą bendruomenės pirmininką ir įvykdęs prisiimtus įsipareigojimus Bendruomenei.

 21. Bendruomenės narys gali būti pašalintas iš Bendruomenės narių visuotinio susirinkimo sprendimu balsų dauguma, jeigu jo veikla prieštarauja šiems įstatams ir/arba jis trukdo įgyvendinti Bendruomenės uždavinius ir vykdyti jos funkcijas, ir/arba be pateisinamos priežasties metus nedalyvauja Bendruomenės veikloje.

 22. Pasibaigus narystei Bendruomenėje, narystės stojamasis ir metinis mokestis negrąžinami.

**VI. VISUOTINIO BENDRUOMENĖS NARIŲ SUSIRINKIMO KOMPETENCIJA, SUŠAUKIMO TVARKA IR SPRENDIMŲ PRIĖMIMO TVARKA**

 23. Bendruomenės valdymo organai yra visuotinis narių susirinkimas, Bendruomenės taryba, Bendruomenės pirmininkas.

 24. Aukščiausias Bendruomenės valdymo organas yra visuotinis susirinkimas, kuris šaukiamas ne rečiau kaip kartą per metus.

 25. Visuotinio narių susirinkimo kompetencija tokia pati kaip nurodyta Lietuvos Respublikos asociacijų įstatyme.

 26. Vienas Bendruomenės narys visuotiniame narių susirinkime turi vieną balsą.

 27. Eilinį visuotinį narių susirinkimą šaukia taryba per 4 mėnesius po finansinių metų pabaigos. Neeilinis visuotinis narių susirinkimas turi būti sušauktas per 10 darbo dienų, jei to reikalauja ne mažiau kaip 1/3 Bendruomenės narių arba Bendruomenės tarybos sprendimu.

 28. Visuotinį narių susirinkimą šaukia Bendruomenės taryba, nariams pranešdama prieš 7 dienas apie jo šaukimo laiką, vietą ir darbotvarkę. Pranešimų forma – skelbimų pateikimas Bendruomenės teritorijos viešose vietose. Nariams, kurie negyvena Bendruomenės teritorijoje, pranešama telefonu ar elektroniniu paštu.

 29. Visuotinis narių susirinkimas priima sprendimus, kai jame dalyvauja daugiau kaip ½ Bendruomenės narių. Jeigu visuotiniame narių susirinkime nėra kvorumo, šaukiamas pakartotinis narių susirinkimas, kuris turi teisę priimti sprendimus, neįvykusio susirinkimo darbotvarkės klausimais, nesvarbu, kiek susirinkime dalyvavo Bendruomenės narių. Apie pakartotinį narių susirinkimą nariams turi būti pranešta 28 punkte nustatytu būdu ne vėliau kaip likus 5 dienoms iki pakartotinio visuotinio narių susirinkimo dienos.

 30. Visuotinio narių susirinkimo sprendimas laikomas priimtu, kai už jį gauta daugiau balsavimo metu dalyvaujančių narių balsų „už“ negu „prieš“. Asmenys, balsuodami susilaikę, neskaičiuojami, tai yra jie laikomi balsavimo metu nedalyvavusiais asmenimis.

 31. Visuotinio narių susirinkimo sprendimams dėl Bendruomenės įstatų keitimo, dėl Bendruomenės reorganizavimo ar likvidavimo priimti reikia ne mažiau 2/3 susirinkime dalyvaujančių Bendruomenės narių balsų.

**VII. BENDRUOMENĖS TARYBA IR JOS KOMPETENCIJA**

 32. Bendruomenės taryba (toliau – Taryba) yra kolegialus Bendruomenės valdymo organas. Tarybos narių skaičių nustato Bendruomenės visuotinis susirinkimas. Taryba renkama 2 metų laikotarpiui. Tarybos nariais gali bet kuris Bendruomenės narys.

 33. Tarybai vadovauja Bendruomenės pirmininkas.

 34. Taryba renkama visuotiniame narių susirinkime, kuris sprendimu tvirtina Tarybos sudėtį.

 35. Tarybos narys gali atsistatydinti iš pareigų kadencijai nesibaigus, apie tai ne vėliau kaip prieš 14 dienų įspėjęs Bendruomenės Tarybos pirmininką.

 36. Taryba savo veikloje vadovaujasi įstatymais, kitais teisės aktais, asociacijos įstatais, visuotinio narių susirinkimo sprendimais ir kitais Bendruomenės vidaus dokumentais.

 37. Taryba dirba pagal Bendruomenės pirmininko įsakymu patvirtintą darbo reglamentą.

 38. Tarybos narių veikla gali būti atlyginama.

 39. Tarybos posėdis yra teisėtas, jeigu jame dalyvauja ne mažiau kaip pusė Tarybos narių, o sprendimai priimami paprasta balsų dauguma.

 40. Tarybos nariai turi lygias balso teises. Jei balsai pasiskirsto po lygiai, lemia pirmininko balsas.

 41. Tarybos funkcijos:

 41.1. įgyvendinti Bendruomenės narių visuotinio susirinkimo priimtus nutarimus ir vykdyti Bendruomenės metinį veiklos planą;

 41.2. analizuoti Bendruomenės veiklos rezultatus, pajamų ir išlaidų sąmatas, kitus finansinės atskaitomybės dokumentus, inventorizacijos ir kitus vertybių apskaitos dokumentus, patikrinimo rezultatus;

 41.3. priimti sprendimą skolintis pinigų iš kredito įstaigų;

 41.4. rekomenduoti Tarybos pirmininkui priimti į darbą ir atleisti darbuotojus, sudaryti ir nutraukti su jais darbo sutartis, nustatyti samdomų darbuotojų atlyginimo dydžius, skirti jiems paskatinimus ir nuobaudas, leisti įsakymus jos kompetencijos ribose;

 41.5. ieškoti kontaktų su valstybinėmis ir visuomeninėmis organizacijomis Lietuvoje ir užsienyje;

 41.6. priimti sprendimus dėl Bendruomenės kaip pareiškėjos ar partnerės dalyvavimo įvairių fondų finansuojamuose projektuose;

 41.7. kartą per metus teikti visuotiniam susirinkimui tvirtinti finansinę bei veiklos ataskaitą.

 41.8. spręsti kitus su Bendruomenės veikla susijusius klausimus.

**VIII.** **BENDRUOMENĖS PIRMININKAS IR JO KOMPETENCIJA**

 42. Bendruomenės pirmininkas yra vienasmenis valdymo organas, išrinktas 2 metų kadencijai ir patvirtintas visuotinio narių susirinkimo sprendimu ir atskaitingas Tarybai ir Bendruomenės narių visuotiniam susirinkimui. Pirmininkui už darbą gali būti mokamas nustatyto dydžio atlyginimas.

 43. Bendruomenės pirmininko kompetencija:

 43.1. veikti ir sudaryti sandorius Bendruomenės vardu;

 43.2. vadovauti Tarybos darbui;

 43.3. pasirašyti Tarybos sprendimus ir kontroliuoti jų vykdymą;

 43.4. organizuoti ir vykdyti visuotinio susirinkimo ir Tarybos nutarimų įgyvendinimą;

 43.5. pagal Tarybos rekomendacijas priimti ir atleisti samdomus darbuotojus, skirti jiems paskatinimus ar drausmines nuobaudas;

 43.6. organizuoti ir vykdyti viešuosius pirkimus;

 43.7. organizuoti Bendruomenės buhalterinės apskaitos ir atskaitomybės tvarkymą;

 43.8. atidaryti ir uždaryti Bendruomenės sąskaitas kredito įstaigose;

 43.9. atstovauti Bendruomenei bendradarbiaujant su valstybinėmis ir visuomeninėmis organizacijomis Lietuvos Respublikoje bei užsienyje;

 43.10. vykdyti kitus Bendruomenės narių visuotinio susirinkimo ir Tarybos nurodymus;

 43.11. savo kompetencijos ribose leisti įsakymus.

**IX. DOKUMENTŲ IR KITOS INFORMACIJOS APIE BENDRUOMENĖS VEIKLĄ PATEIKIMO NARIAMS TVARKA**

 44. Dokumentai ir kita informacija Bendruomenės nariams pateikiama telefonu arba elektroniniu paštu.

 45. Informacija apie visuotinį narių susirinkimą pateikiama nariams tomis priemonėmis, kokias nurodė Bendruomenės nariai ne vėliau kaip prieš 3 dienas iki susirinkimo.

**X.** **PRANEŠIMŲ SKELBIMO IR SKELBIMŲ PASKELBIMO TVARKA,**

**PAGAL KURIĄ SKELBIAMA VIEŠA INFORMACIJA**

 46. Viešus pranešimus Bendruomenė skelbia Skuodo rajono vietinėje spaudoje. Pranešimai skelbiami Civilinio kodekso ir kitais teisės aktų numatytais terminais.

 47. Už savalaikį pranešimų pateikimą atsako Bendruomenės pirmininkas.

48. Bendruomenės pirmininko įsakymai ir kiti pranešimai, su kuriais reikia supažindinti Bendruomenės narius, išsiunčiami registruotu laišku arba įteikiami pasirašytinai.

 49. Pranešimai Bendruomenės nariams siunčiami paskutiniu jų nurodytu adresu. Bendruomenės nariai privalo iš anksto informuoti Tarybą apie adreso (registruotos buveinės) pasikeitimą. Už savalaikį sprendimų ir kitų pranešimų išsiuntimą atsako Bendruomenės pirmininkas.

 50. Bendruomenės šaltinis, kuriame skelbiami vieši pranešimai, yra Vyriausybės nustatyta tvarka juridinių asmenų registro tvarkytojo leidžiamas elektroninis leidinys viešiems pranešimams skelbti. Bendruomenės vieši pranešimai skelbiami Lietuvos Respublikos teisės aktų nustatytais atvejais, terminais ir tvarka.

**XI.** **FILIALŲ IR ATSTOVYBIŲ STEIGIMAS,**

**JŲ VEIKLOS NUTRAUKIMO TVARKA**

 51. Bendruomenė gali steigti filialus ar atstovybes.

 52. Filialai ar atstovybės steigiami visuotinio narių susirinkimo sprendimu Civilinio kodekso nustatyta tvarka.

 53. Filialai ar atstovybės savo veikloje vadovaujasi Bendruomenės įstatais ir savo nuostatais, kuriuos tvirtina visuotinis narių susirinkimas.

 54. Filialai ar atstovybės neturi juridinio asmens statuso. Jie veikia Bendruomenės vardu.

55. Filialų ar atstovybių turtas nuosavybės teisė priklauso Bendruomenei, kuri valdo ir juo disponuojama patikėjimo teise.

 56. Filialai ar atstovybės gali turėti ūkinį, finansinį, organizacinį ir teisinį savarankiškumą, balansą, sąskaitas, antspaudą su savo ir Bendruomenės pavadinimu, teisę Bendruomenės vardu sudaryti sutartis, įgyti turtines ir neturtines teises ir vykdyti prievoles nuostatais suteiktų įgaliojimų ribose.

 57. Filialų ar atstovybių veiklą kontroliuoja Taryba.

 58. Reorganizuoti, nutraukti filialų ar atstovybių veiklą gali visuotinis narių susirinkimas.

 59. Filialai ar atstovybės registruojami ir išregistruojami įstatymų nustatyta tvarka.

**XII. BENDRUOMENĖS ĮSTATŲ KEITIMO TVARKA**

  60. Įstatai keičiami visuotinio narių susirinkimo sprendimu, priimtu ne mažiau kaip 2/3 balsų dauguma.

 61. Pakeistus įstatus pasirašo Bendruomenės visuotinio narių susirinkimo įgaliotas asmuo.

 62. Įstatų pakeitimai įsigalioja nuo jų įregistravimo juridinių asmenų registre. Kartu su įstatų pakeitimais Bendruomenė juridinių asmenų registrui turi pateikti visą pakeistų Bendruomenės įstatų tekstą (naują redakciją).

**XIII.** **LĖŠŲ IR PAJAMŲ NAUDOJIMO TVARKA**

 63. Bendruomenei nuosavybės teise gali priklausyti kilnojamas ir nekilnojamas turtas, reikalingas jos įstatuose numatytiems tikslams įgyvendinti. Turtas gali būti įgytas už Bendruomenei priklausančias lėšas, taip pat dovanojimo, paveldėjimo ir kitokiu teisėtu būdu.

 64. Bendruomenės lėšas sudaro:

 64.1. dovanotos lėšos;

 64.2. skolintos lėšos;

 64.3. kredito įstaigų palūkanos už saugomas Bendruomenės lėšas;

 64.4. lėšos, gautos iš fondų finansuojamų projektų;

 64.5. lėšos, gautos kaip parama;

 64.6. kitos teisėtai gautos lėšos.

 65. Bendruomenė pinigines lėšas laiko kredito įstaigose.

 66. Bendruomenės turtas ir lėšos naudojami jos įstatuose numatytiems tikslams įgyvendinti ir jokia forma negali būti skirstomi Bendruomenės nariams.

 67. Bendruomenės lėšų panaudojimo tvarką nustato Taryba.

**XIV. VEIKLOS KONTROLĖS TVARKA**

 68. Bendruomenės finansinę veiklą kontroliuoja revizijos komisija.

 69. Revizijos komisiją sudaro trys nariai, renkami 2 metų laikotarpiui.

 70. Revizijos komisijos nariai negali būti Tarybos nariais.

 71. Revizijos komisijos kompetencija:

 71.1. pasibaigus kalendoriniams metams, atlikti išsamų Bendruomenės finansinės veiklos patikrinimą ir medžiagą pateikti Bendruomenės narių visuotiniam susirinkimui;

 71.2. Bendruomenės narių visuotiniam susirinkimui pavedus, atlikti kitus patikrinimus.

 72. Bendruomenės gautų lėšų tikslinėms programoms įgyvendinti iš savivaldybės ar valstybės biudžetų bei kitų finansavimo šaltinių panaudojimą tikrina atitinkamos kontrolės institucijos.

**XV. BAIGIAMOSIOS NUOSTATOS**

 73. Jeigu šie įstatai nereguliuoja atsiradusių santykių ar šiuose įstatuose nustatytas teisinis reguliavimas neatitinka įstatymų ar kitų teisės aktų nuostatų, privaloma vadovautis įstatymų ar kitų teisės aktų nuostatomis.

Bendruomenės pirmininkė Lijana Beinoraitė

2012-11-22